Η υπογραφή του Υπουργού Εξωτερικών του Βελγίου, Ντιντιέ Ρέιντερς, της εμπορικής συμφωνίας με τον Καναδά σημαίνει το τέλος του ολιγοήμερου θρίλερ στους κόλπους της Ε.Ε.

Όλα πλέον βρίσκονται στην τελική ευθεία προκειμένου Βρυξέλλες κι Οττάβα να επισημοποιήσουν τους εμπορικούς τους δεσμούς.

«Υπογράφουμε αυτό το Σαββατοκύριακο την καλύτερη εμπορική συμφωνία, που έχει υπογράψει ποτέ η Ε.Ε. με έναν εταίρο, που μοιράζεται τις κοινές αξίες, όπως και μία σειρά κοινών κανόνων», τόνισε αμέσως μετά ο Ντιντίε Ρέιντερς.

Το κλίμα άλλαξε άρδην τις τελευταίες ημέρες μετά τις αντιρρήσεις, που είχε προβάλει την προηγούμενη εβδομάδα η τοπική κυβέρνηση της Βαλλονίας στο Βέλγιο.

Οι αντιρρήσεις κάμφθηκαν και το πρωί της Κυριακής αναμένεται να έχει θετική έκβαση η συνεργασία ανάμεσα σε Ε.Ε. και Καναδά.

Οι πολέμιοι της εμπορικής συμφωνίας, γνωστής κι ως CETA, υποστηρίζουν ότι ανοίγει ο δρόμος για έτι περεταίρω ενίσχυση των πολυεθνικών, υποβάθμιση του επιπέδου διατροφής αλλά και περιορισμού των εργασιακών δικαιωμάτων.